અમદાવાદની સિવિલ હોસ્ટિપલમાં 3 દિવસની અંદર 18 નવજાત શિશુઓનાં થયેલ મૃત્યુ મામલે મંગળવારે કોંગ્રેસ પ્રવક્તા શક્તિસિંહ ગોહિલે પત્રકાર પરિષદનું સંબોધન કર્યું હતું. તેમણે પત્રકાર પરિષદમાં ભાજપ અને રાજ્ય સરકાર પર આકરા પ્રહારો કર્યા હતા. તેમણે કહ્યું હતું કે, 'ભાજપ સરદાર સાહેબનું અપમાન કરે છે. કેટલાક ઠીંગણા લોકો સરદારના નામનો રાજકારણીય ઉપયોગ કરે છે અને વામણી વાતો કરે છે. સરદાર પટેલ ગુજરાત કોંગ્રેસના પ્રદેશ પ્રમુખ રહી ચૂક્યાં છે.' સિવિલ હોસ્પિટલમાં નવજાત બાળકોના થયેલ મૃત્યુ મામલે તેમણે કહ્યું હતું કે, 'ભાજપ સરકાર બિલકુલ સંવેદનશીલ નથી. CAG ના અહેવાલમાં ક્ષતિઓ સામે આવી હતી. CAG ના કહેવા છતાં સરકારે સુધારા નહોતા કર્યા. આ મામલે રાજ્ય સરકારને ક્લિનચીટ આપવાની પેરવી થઇ છે અને એ પણ એક ગુનો છે. રાજ્ય સરકારની ગુનાહિત ગેરજવાબદારીને કારણે નવજાત શિશુઓનું મૃત્યુ થયું છે. તપાસમાં અનેક ખામીઓ છે, પરંતુ હું આ પત્રકાર પરિષદમાં માત્ર નાના બાળકોના મૃત્યુના મામલે જ વાત કરીશ.'